દુઃશાસનની શક્તિ ખલાસ થઈ ગઈ હશે. પાશવી બળ પરાભવ પામ્યું. તેનું હૃદયપરિવર્તન થયું એમ હું માનતી નથી, પણ તેનો ઉત્સાહ, તેનો હલ્લો દ્રૌપદીએ આત્મબળથી જ અટકાવ્યો એમ હું સમજું છું. દુઃશાસનની શક્તિ દ્રૌપદીની નિર્ભયતા સામે ખલાસ થઈ ગઈ, એટલો જ તેનો અર્થ હશે, બાકી કૃષ્ણભગવાને નવસો નવ્વાણું ચીર પૂર્યાં તેવા ચમત્કારની વાત મારી બુદ્ધિ સ્વીકારતી નથી. હું માત્ર આ પ્રસંગમાંથી અને આવા બીજા અનેક પ્રસંગો સાથેની સરખામણીથી એટલું સમજું છું કે નબળામાં નબળા અને તદ્દન એકલા માણસમાં પણ જ્યારે અંદરની તાકાત ઊભી થાય છે ત્યારે બહારના વિરોધોને એ અટકાવી શકે છે.